钦定古今图书集成/理学汇编/经籍典/第158卷 > 《毛诗说》前人
## 钦定古今图书集成/理学汇编/经籍典/第158卷 > 《毛诗说》前人

汉武帝时，《毛诗》始出，自以源流出于子夏，时齐、鲁、韩
三家皆立于学官，独毛氏不得立。惟河间献王好古，
博见异书，深知其精。中兴后，谢曼卿、卫宏、贾逵、马融、
郑众、郑康成之徒皆宗毛公，学者翕然称之。今观其
书，所释鸱鸮与《金縢》合，释“《北山》、烝民”与《孟子》合，释《昊
天有成命》与《国语》合，释《硕人》《清人》、“《皇矣》、黄鸟”与《左氏》
合，而序《由庚》六篇与《仪礼》合。当毛公时，《左氏传》未出
《孟子》《国语》《仪礼》未甚行，而毛公之说先与之合，不谓
之“源流子夏”，可乎？汉兴，三家盛行，毛最后出，世人未
知毛公之密，其说多从齐、鲁、韩。迨。至魏、晋，有《左氏》《孟
子》《国语》诸书证之，然后学者舍三家而从毛氏，故《齐
诗》亡于魏，《鲁诗》亡于晋。《韩诗》虽存，无传之者。从韩氏
之说，则《二南》《商颂》皆非治世之音；从毛氏之说，则《礼
记》《左氏》无往而不合，此所以《毛诗》独存于世也。